Novotný, Viliam, poslanec NR SR (2015-10-06):
Ďakujem pekne. Vážený pán podpredseda Národnej rady, vážený pán navrhovateľ, dovoľte mi možno niekoľko viet k tomuto poslaneckému návrhu zákona. Je to téma, ktorá sa už v Národnej rade rozoberala opakovane. Teraz budem hovoriť ako lekár, ako člen výboru pre zdravotníctvo. Preto hneď na úvod poviem, že, samozrejme, ja rozumiem ideologický rozmer tejto diskusie, ktorý naznačil aj pán navrhovateľ, aj vo faktickej poznámke pán kolega, že je tu určité iné videnie vo vzťahu k antikoncepcii medzi, nazvem to, konzervatívnejšími alebo klerikálnymi politikmi a, nazvem to, liberálnejšími politikmi. To nechám na ich názorovú a ideologickú výmenu a názorový a ideologický pohľad na svet. Do toho sa teraz nebudem púšťať, ak dovolíte, aby som zbytočne neťahal diskusiu. Idem k samotnej antikoncepcii, k liekom, ktoré používame v rámci antikoncepcie z medicínskeho hľadiska. Áno, pripusťme diskusiu a poďme diskutovať o tom, či by mali byť lieky na liečbu neplodnosti, lieky, ktoré používame ako kontraceptíva pri liečbe porúch menštruačného cyklu a mnohokrát, a o tom nehovoril pán navrhovateľ, používame tieto prostriedky aj v prevencii a liečbe niektorých prekanceróz. Dokonca ich používame a sú metódy v rámci hormonálnej liečby niektorých začínajúcich fáz nádorov. Áno, toto je diskusia, ktorá je čisto medicínska, ktorá patrí do rúk kategorizačnej komisie, patrí do rúk odborníkov pre oblasť gynekológie a pôrodníctva, do akej miery potrebujeme viac sprístupniť tieto lieky, aby boli efektívnejšie, do akej miery sú alebo nie sú pre ženy nedostupné. Tá diskusia, ktorá sa ale, zdá sa mi, vedie v tejto chvíli pri tomto poslaneckom návrhu zákona, je, jednou vetou ju zhrniem, či antikoncepčné prostriedky, ktoré chce užívať žena nato, aby neotehotnela, majú byť platené z verejného zdravotného poistenia. Nechcem brať predstavy a presvedčenie nikoho v tejto snemovni, len veľmi skromne sa opýtam, či si niekto myslí, že gravidita je choroba. Podľa mňa gravidita nie je choroba. Gravidita je fyziologický proces, ku ktorému dochádza. Každý má právo sa rozhodnúť, či chce počať alebo nechce počať potomka, do toho ja určite nebudem ako lekár zasahovať, ani nikomu meniť jeho predstavu, ako k tomu má dôjsť. Faktom ale je, že tá základná otázka, o ktorej diskutujeme, a nielen za čias ministra Uhliarika, ale začalo to pôvodne pri reformných zákonoch v roku 2005. Musím povedať, že pán minister Zajac bol nesmierne liberálne ladeným ministrom v tom čase. Ale tá otázka znie úplne ináč. Tá otázka znie, načo je verejné zdravotné poistenie v tejto krajine. Tam by sme mali začať. Nieže čo ešte by sme tam chceli mať, ale načo slúži verejné zdravotné poistenie. Verejné zdravotné poistenie, dámy a páni, slúži nato, aby sme sa vedeli prostredníctvom našich odvodov a daní poistiť na nepredpokladateľne vysoké náklady na zdravotnú starostlivosť. Verejné zdravotné poistenie má byť solidárne a má byť nastavené tak, aby všetci občania v tejto krajine dostali neodkladnú zdravotnú starostlivosť a finančne náročnú zdravotnú starostlivosť. Nato tu je. Nie som si celkom istý, minimálne to do mojej koncepcie verejného zdravotného poistenia veľmi nevchádza, aby verejné zdravotné poistenie bolo využívané na liečenie nezdravotníckych záležitostí, alebo na prevenciu nezdravotníckych záležitostí. Lebo použitie antikoncepcií na zabránenie počatia je prevencia gravidity, ktorá nie je chorobou. Čiže nerozumiem, prečo chceme na tento účel používať verejné zdravotné poistenie. Problém verejného zdravotného poistenia na Slovensku je v zákone o rozsahu zdravotnej starostlivosti, v zákone 577/2004, kde je nekonečne široko zadefinované. V princípe máte nárok na všetko a niekedy to aj dostanete. Niekedy nie. To, kedy čo dostanete, či na operáciu totálnej endoprotézy kĺbu budete čakať tri mesiace alebo tri roky, rozhodne pán doktor. Takto je nastavené verejné zdravotné poistenie. Problém, ktorý dnes na Slovensku máme vo verejnom zdravotnom poistení, je, že snažíme sa všetkým zaplatiť všetko a jednoducho pri uzavretom konci finančných prostriedkov, s ktorými hospodárime, to nevychádza. Máme problém vykryť túto zdravotnú starostlivosť, a to otvára priestor na ďalšie a ďalšie témy a nejdem teraz zoširoka rozprávať o verejnom zdravotnom poistení. To, čo potrebujeme do budúcnosti, dámy a páni, je diskutovať o tom, načo slúži verejné zdravotné poistenie, koľko doňho zaplatíte, na čo máte nárok za svoje peniaze, kedy, v akom rozsahu a v akej kvalite ich dostanete a za čo máte koľko doplácať. Ale to by som vás chcel naozaj z môjho pohľadu poprosiť, že šetrime si vzácne zdroje vo verejnom zdravotnom poistení na to, aby nám zostávali na prevenciu a liečbu chorôb. Gravidita nie je choroba z pohľadu medicíny, dámy a páni. Čiže, ak chceme hľadať nejaké prostriedky, ak toto je vôľa naozaj zabezpečiť lacnejšiu antikoncepciu širokým vrstvám, a teraz nejdem ideologicky o tom, ja mám svoj názor, pán poslanec Miškov má iný pohľad. Je to legitímna diskusia, ale prečo z verejného zdravotného poistenia. Verejné zdravotné poistenie používajme skôr na to, aby sa kvalitnejšie a lepšie onkologické lieky skôr dostávali k pacientom. Verejné zdravotné poistenie chráňme, aby sa nekupovali cétečká trikrát drahšie ako v Česku. O tom je verejné zdravotné poistenie, ale nie na to, aby sme ho používali na riešenie možno aj sociálnych problémov, ktoré sa prejavujú v tejto spoločnosti. Na to hľadajme iné finančné prostriedky. Ďakujem pekne za pozornosť.